CELEX: 62021CN0765
Language: fi
Date: 2021-12-13 00:00:00
Title: Asia C-765/21: Ennakkoratkaisupyyntö, jonka Tribunale ordinario di Padova (Italia) on esittänyt 13.12.2021 – D. M. v. Azienda Ospedale-Università di Padova

28.3.2022   
            
            
               FI
            
            
               Euroopan unionin virallinen lehti
            
            
               C 138/8
            
         
      Ennakkoratkaisupyyntö, jonka Tribunale ordinario di Padova (Italia) on esittänyt 13.12.2021 – D. M. v. Azienda Ospedale-Università di Padova
      (Asia C-765/21)
      (2022/C 138/08)
      Oikeudenkäyntikieli: italia
      
         Ennakkoratkaisua pyytänyt tuomioistuin
      
      Tribunale ordinario di Padova
      
         Pääasian asianosaiset
      
      
         Kantaja: D. M.
      
         Vastaaja: Azienda Ospedale-Università di Padova
      
         Ennakkoratkaisukysymykset
      
      
                  1)
               
               
                  Voidaanko tällä hetkellä myynnissä olevia rokotteita koskevien ehdollisten myyntilupien, jotka komissio on myöntänyt EMAn [Euroopan lääkevirasto] puoltavan lausunnon perusteella, katsoa olevan edelleen voimassa, siten kuin asetuksen N:o 507/2006 (1) 4 artiklassa tarkoitetaan, kun otetaan huomioon, että useissa jäsenvaltioissa (esimerkiksi Italiassa AIFAn [Agenzia italiana del farmaco] antama hyväksyntä hoitoprotokollalle, jossa käytetään monoklonaalisia vasta-aineita ja/tai viruslääkkeitä) on hyväksytty COVID SARS 2 -taudin vaihtoehtoisia tehokkaita hoitoja, jotka väitetysti ovat ihmisten terveydelle vähemmän vaarallisia, ja kun otetaan huomioon myös perusoikeuskirjan 3 ja 35 artikla?
               
            
                  2)
               
               
                  Kun on kyse terveydenhuollon ammattihenkilöistä, jotka on jäsenvaltion laissa velvoitettu ottamaan pakollinen rokote, voidaanko rokotteita, jotka komissio on asetuksessa N:o 507/2006 tarkoitetun tavoin hyväksynyt ehdollisesti, käyttää pakolliseen rokottamiseen silloinkin, kun kyseiset terveydenhuollon ammattihenkilöt ovat jo saaneet tartunnan ja näin ollen saavuttaneet luonnollisen immuniteetin ja voivat siten pyytää vapautusta velvollisuudesta?
               
            
                  3)
               
               
                  Kun on kyse terveydenhuollon ammattihenkilöistä, jotka on jäsenvaltion laissa velvoitettu ottamaan pakollinen rokote, voidaanko rokotteita, jotka komissio on asetuksessa N:o 507/2006 tarkoitetun tavoin hyväksynyt ehdollisesti, käyttää pakolliseen rokottamiseen ilman, että olisi toteutettu mitään menettelyä ennalta varautumiseksi, vai – kun otetaan huomioon myyntiluvan ehdollisuus – voivatko terveydenhuollon ammattihenkilöt vastustaa rokottamista ainakin siihen saakka, että toimivaltainen terveysviranomainen on konkreettisesti ja riittävällä varmuudella sulkenut pois yhtäältä sen, ettei tälle ole kontraindikaatioita, ja toisaalta sen, että tästä aiheutuvat hyödyt ylittävät muista tällä hetkellä käytettävissä olevista lääkkeistä saatavat hyödyt? Onko toimivaltaisten terveysviranomaisten tällaisessa tapauksessa noudatettava toiminnassaan perusoikeuskirjan 41 artiklaa?
               
            
                  4)
               
               
                  Kun on kyse rokotteesta, jolle komissio on myöntänyt ehdollisen myyntiluvan, voiko se, että terveydenhuoltohenkilöstö, jonka on valtion lain mukaan pakko ottaa rokote, ei mahdollisesti ota rokotetta, automaattisesti johtaa palkattomaan työskentelyn keskeyttämiseen, vai onko säädettävä seuraamusten asteittaisuudesta perusperiaatteen asemassa olevan suhteellisuusperiaatteen mukaisesti?
               
            
                  5)
               
               
                  Jos kansallisessa oikeudessa sallitaan dépeçagen muodot, onko selvitettäessä mahdollisuutta käyttää työntekijää vaihtoehtoisella tavalla noudatettava perusoikeuskirjan 41 artiklassa tarkoitetulla tavalla ja sen mukaisesti kontradiktorisuutta, jolloin syntyy oikeus vahingonkorvaukseen, jos näin ei ole tapahtunut?
               
            
                  6)
               
               
                  Kun otetaan huomioon asetus (EU) 2021/953 (2), jossa kielletään kaikki syrjintä rokotuksen ottaneiden ja niiden välillä, jotka eivät ole halunneet ottaa sitä tai eivät ole voineet ottaa sitä lääketietieteellisistä syistä, onko sellainen kansallinen sääntely – kuten asetuksen nro 44/2021 (decreto legge n. 44/2021) 4 §:n 11 momentista ilmenevä sääntely – legitiimi, jonka mukaan pakollisesta rokotuksesta vapautettu terveydenhuoltohenkilöstö saa harjoittaa omaa työtään kontaktissa potilaaseen, kuitenkin niin, että noudatetaan voimassa olevan lainsäädännön mukaisia turvallisuustoimenpiteitä, kun taas terveydenhuollon ammattihenkilön, joka kantajan tavoin – tartunnan johdosta saadun luontaisen immuniteetin vuoksi – ei halua ottaa rokotetta ilman perusteellisia lääketieteellisiä tutkimuksia, toiminta kaikissa ammattitehtävissä keskeytetään ilman palkkaa?
               
            
                  7)
               
               
                  Onko jäsenvaltion lainsäädäntö, jonka mukaan koko terveydenhuoltohenkilöstön on pakko ottaa – komissiolta ehdollisen myyntiluvan saanut – covid-rokote siinäkin tapauksessa, että kyseinen henkilöstö on peräisin toisesta jäsenvaltiosta ja on Italiassa käyttääkseen palvelujen tarjoamisen vapautta ja sijoittautumisvapautta, yhteensopiva asetuksen (EU) 2021/953 sekä siihen sisältyvien suhteellisuus- ja syrjimättömyysperiaatteiden kanssa?
               
            
         (1)  Euroopan parlamentin ja neuvoston asetuksen (EY) N:o 726/2004 soveltamisalaan kuuluvista ihmisille tarkoitettujen lääkkeiden ehdollisista myyntiluvista 29.3.2006 annettu komission asetus (EY) N:o 507/2006 (EUVL 2006, L 92, s. 6).
      
         (2)  Kehyksestä covid-19-tautiin liittyvien yhteentoimivien rokotusta, testausta ja taudista parantumista koskevien todistusten (EU:n digitaalinen koronatodistus) myöntämiseksi, todentamiseksi ja hyväksymiseksi helpottamaan henkilöiden vapaata liikkuvuutta covid-19-pandemian aikana 14.6.2021 annettu Euroopan parlamentin ja neuvoston asetus (EU) 2021/953 (EUVL 2021, L 211, s. 1).